जश्न से जख्म नहीं भरेंगे, प्रधानमंत्री बताएं कि 70 दिनों में 106 करोड़ खुराक कैसे दी जाएगी: कांग्रेस
सुरजेवाला ने कहा, ‘‘प्रधानमंत्री ने कहा था कि 31 दिसंबर, 2021 तक सब वयस्कों को दोनों खुराक दे दी जाएगी। अब 70 दिन बचे हैं। इसका मतलब यह है कि अभी रोजाना 1.51 करोड़ खुराक दी जानी चाहिए। लेकिन पिछले छह दिनों के रोजाना औसतन 39 लाख खुराक दी गई। हम जानना चाहते हैं कि 70 दिन में 106 करोड़ खुराक कैसे दी जाएगी?’’
नयी दिल्ली: कांग्रेस ने देश में कोरोना रोधी टीकों की दी गई खुराक की संख्या के 100 करोड़ के पार होने के बाद गुरुवार को कहा कि प्रधानमंत्री नरेंद्र मोदी और उनकी सरकार को यह जवाब देना चाहिए कि साल 2021 के खत्म होने में शेष बचे 70 दिनों के भीतर देश के सभी वयस्कों का पूर्ण टीकाकरण कैसे किया जाएगा। पार्टी के मुख्य प्रवक्ता रणदीप सुरजेवाला ने यह दावा भी किया कि जश्न मनाने से लोगों के जख्म नहीं भरने वाले हैं और इस सरकार अपने कोरोना कुप्रबंधन के कारण लाखों लोगों की जान जाने की जवाबदेही से नहीं बच सकती। सुरजेवाला ने कहा कि झूठा जश्न मनाने से जख्म नहीं भर जाएंगे, मोदी सरकार के निकम्मेपन, आपराधिक लापरवाही और कोरोना टीकाकरण की नीतियां बार-बार बदल देशवासियों की जान जोखिम में डालने के लिए जवाबदेही मांगने और सुनिश्चित करने का समय आ गया है। 139 करोड़ देशवासियों की ओर से मैं कांग्रेस के मंच से कहूंगा कि पीएम मोदी जी और भाजपा सरकार देश को महत्वपूर्ण पहलुओं पर जवाब दे। देश की कुल जनसंख्या 139 करोड़ है, उसमें से 93 करोड़ लोग 65 साल से कम के व्यस्क हैं और लगभग 10 करोड़ 65 साल से ऊपर के हैं, कुल 103 करोड़ व्यस्क हैं। सरकार के आंकड़ों के अनुसार 103 करोड़ में से 29 करोड़ को दोनों कोरोना टीके लग चुके हैं जो लगभग 21 प्रतिशत है। 29 करोड़ लोगों को दोनों टीके लगाएं तो 58 करोड़ टीके बनते हैं, 100 करोड़ में से 58 निकालें तो पाकी 42 करोड़ को एक टीका लगा है, इसका मतलब हुआ कि 103 करोड़ में से 32 करोड़ व्यस्क ऐसे हैं जिन्हें एक भी टीका आजतक नहीं लगा, 42 करोड़ ऐसे हैं जिन्हें एक टीका लगा है। दुनिया में दोनों टीके अपनी जनसंख्या लगाने की औसत में भारत 20 देशों में 19वें स्थान पर है, इसका जवाब भी सरकार दे। सुरजेवाला ने यह भी कहा कि सरकार को एक ‘कोरोना जांच आयोग’ का गठन करना चाहिए ताकि नरेंद्र मोदी सरकार की लापरवाही की जांच हो और मरने वालों का फिर से सर्वेक्षण कर पीड़ित परिवारों को उचित मुआवजा दिया जा सके। कांग्रेस महासचिव ने संवाददाताओं से कहा, ‘‘हम चिकित्सकों, नर्सों, पैरामेडिकल के कर्मचारियों, अस्पतालों का आभार प्रकट करते हैं। 100 करोड़ खुराक के लिए पूरा देश उनका कृतज्ञ है।’’ उन्होंने दावा किया, ‘‘प्रधानमंत्री मोदी जी और उनकी सरकार एक बार फिर स्वांग कर खुद का पीठ थपथपाने में लगी हैं। मोदी सरकार जान ले कि जश्न मनाने से जख्म नहीं भरने वाले हैं। मोदी सरकार के निकम्मेपन और आपराधिक लापरवाही के कारण देशवासियों की जान जोखिम में डालने के लिए जवाबदेही का हिसाब मांगने का समय आ गया है।’’उन्होंने कहा, ‘‘देश के 74 करोड़ वयस्क भारतीयों को 106 करोड़ खुराक कब तक दी जाएगी? देश में 103 करोड़ लोग वयस्क हैं। इनमें से 29 करोड़ लोगों को कोरोना रोधी टीकों की दोनों खुराक दी जा चुकी है। यानी 42 करोड़ लोगों को एक खुराक दी गई है। इसका मतलब यह है कि 32 करोड़ वयस्क ऐसे हैं जिन्हें आज तक एक भी खुराक नहीं दी गई।’’ सुरजेवाला ने कहा, ‘‘प्रधानमंत्री ने कहा था कि 31 दिसंबर, 2021 तक सब वयस्कों को दोनों खुराक दे दी जाएगी। अब 70 दिन बचे हैं। इसका मतलब यह है कि अभी रोजाना 1.51 करोड़ खुराक दी जानी चाहिए। लेकिन पिछले छह दिनों के रोजाना औसतन 39 लाख खुराक दी गई। हम जानना चाहते हैं कि 70 दिन में 106 करोड़ खुराक कैसे दी जाएगी?’’उन्होंने आरोप लगाया, ‘‘जब देश के लोग कोरोना से ग्रस्त थे, ऑक्सीजन के लिए बेहाल थे, जरूरी दवाओं के लिए लाखों रुपये लिये जा रहे थे, अस्पतालों में बिस्तर नहीं थे, ऐसे समय भाजपा सरकार ने देशवासियों को असहाय छोड़ दिया था।’’ गौरतलब है कि देश में कोविड-19 रोधी टीकों की अब तक दी गई खुराक का आंकड़ा बृहस्पतिवार को 100 करोड़ को पार कर गया। देश में टीकाकरण मुहिम की शुरुआत 16 जनवरी को हुई थी ।